open-index/open-wikipedia-markdown huggingface dataset:
Nivhi (lingua)

**Nivhi** (o giliac) es un lingua parlada en Mandju Esterna, en la basin de la rio Amgun (un afluente de la rio Amur), longo la estendes basa de la Amur mesma, e a la dui norde de Sahalin. Sua parlores es conoseda como la popla Nivhi.

La cuantia de la popla etnica nivhi ia es cuasi stable per la sentenio pasada, con 4539 persones contada en 1897, e 4673 en 1989. Ma la cuantia de parlores nativa de la lingua entre estas ia cade de 100% a 23.3% en la mesma periodo, donce sola sirca un mil parlores nativa resta.

La popla ia es tradisional pexores, xasores, e elevores de canes. Los ia es seminomada, vivente prosima a la costas en la estate e inverni plu interna longo rietas e rios per pexa salmon. La area cual la popla abita es xef foresta taigal con invernos fri e nevosa, e estates temperada con covre minimal de arbores.

Nivhi es un lingua aglutinante e sintetica. Lo ave un sistem de casos developada e otra marcas gramatical, ma no seso gramatical. La ordina de parolas normal es sujeto-ojeto-verbo, ma la sujeto es comun ometeda en parla. Nivhi es notable per la grado alta de incorpora entre parolas. Per esemplo, morfemes cual espresa relatas spasial (afisas en otra linguas) es incorporada en la nomes a cual los relata. Parolas composada de radises fasil definada e morfemes gramatical produosa, la plu de cual es sufisas. Nivhi ave no ajetivos, ma en loca lo ave verbos cual descrive un state. On ave du tempos de verbos: futur e nonfutur. La forma nonfutur pote combina con averbos e usa contesto per indica la tempo plu esata.
Cet (lingua)

La lingua **cet** (ance nomida imbac o ostiac de ienesei) es un lingua isolada de Sibir, la sola lingua survivente de un familia ieniseian. Lo es parlada longo la basin de la rio Ienisei par la popla cet.

La lingua es menasada par estingui: la cuantia de cetes ci es parlores nativa de la lingua ia cade de 1225 en 1926 a 537 en 1989. Pos esta, la cuantia ia cade a 150. Un otra lingua ieneseian, diuc (o yugh), es estinguida resente.

Cet usa sinifica la incorpora, pd la combina de parolas per indica varias gramatical e sinifiante. Incorpora no es limitada a nomes, ma pote ance inclui verbos, averbos, ajetivos, e morfemes nonautonom. La varias inclui:

*Incorpora nomin, usada la plu comun per descrive la parte strumental de un ata, ma a veses usada per descrive pasientes.
*Incorpora verbin, o plu esata, la incorpora de infinitivas, es usada per sinifia aspeta e per formi verbos causal. La infinitiva incorporada pote trae elementos incorporada de se mesma.
*Incorpora ajetivin es usada con un ajetivo incorporada cual describe la gol o state final de un ata.
*Incorpora averbin es usada con un averbo local cual descrive la dirije o via de un move.

La popla cet ia es coletivida e ultima enviada a scolas abitada cual instrui los sola en rusce, de la desenios de 1930 a 1960. Aora, cet es enseniada como un sujeto en alga scolas prima, ma sola adultes plu vea es fluente e poca eleva sua enfantes en la lingua. Kellog, Rusia, es lo sola loca do cet es ancora enseniada en scolas. Libros spesial es furnida per grados du tra cuatro, ma pos esta grados on ave sola leteratur rusce cual descrive la cultur cet per leje. Cet ave no parlores nativa.
Linguas iucagir

La **linguas iucagir** es un familia peti de du linguas relatada - wadul (o iucagir de la tundra) e odul (o iucagir de la foresta) - parlada en la este distante en la basin de la rio Colima. La familia es regardada como morinte. Wadul ia ave 30 a 150 parlores en 1989. Odul ia ave sinco a des parlores en 2009.

La du linguas es la sola restas de cual ia es un de la familias dominante de Sibir norde-esta, estendente de la rio Anadir en la este a la rio Lena en la ueste. Lo es sujesteda ce un continua de dialetas ia esiste alora, con wadul e odul a la estremas. La relata de la linguas iucagir con otra familias de linguas no es clar, ma alga linguistes ia sujeste ce los es distante relatada a la linguas uralica.

La du linguas comparti sola un parte peti de la vocabula e no es intercomprendable. Ma la strutures gramatical es multe simil. Ambos ave un resta de armonia de vocales e un fonotatica complicada de consonantes. Ambos ave un morfolojia rica aglutinante e pone la parolas xef a la fini de un formula. Lo es cuasi no suordina finita e poca strutures coordinante. La cualia la plu noncomun de la du linguas es sua sistem de alinia nontransitiva fendeda, fundida sur elementos de parla pratical. Sin un foca streta, la sistem es organizada sur la formas nominativa-acusativa; cuando la foca es streta, la ojetos direta e la sujetos de verbos nontransitiva es coaliniada (pd usa un caso spesial e acorda de foca).
Escilo

**Escilo** (en elinica Αἰσχύλος *Aiskhulos*) ia es un scrivor de trajedias elinica. El es frecuente descriveda como la padre de la trajedia. La conose de la academicistes de esta jenero comensa con sua labora, e la comprende de la trajedias plu temprana es xef basida en deduis de sua teatrales survivente. Seguente Aristotele, el ia estende la numero de carateres en la teatro e ia permete disputa entre los; ante la carateres ia sola interata con la coro.
Sofocle

**Sofocle** (elinica Σοφοκλῆς, *Sophoklēs*) es un de la tre scrivores de trajedia antica de ci sua obras survive. Sua prima teatrales ia es scriveda plu tarda ca aceles de Escilo, e plu temprana ca o a la mesma tempo como Euripide. Sofocle ia scrive 120 teatrales en sua vive, ma sola sete ia survive en forma completa: Aias, Antigona, Femes de Tracis, Edipo Re, Electra, Filoctete e Edipo en Colono.
Linguas paleosibirica

**Linguas paleosibirica** es termas de conveni usada en linguistica per clasi un grupo jeografial de linguas isolida e alga familias peti de linguas parlada en partes de Sibir norde-este e plu este. Los no ave cualce relata linguistica a lunlotra. La sola lia comun es ce los es crededa plu alta ca la linguas plu dominante, spesial la linguas tungusica e (plu tarde) la linguas turcica cual ia move plu norde e este. An plu resente la linguas turcica e tungusica ia es desponeda par rusce.

Cuatro familias peti e linguas isolida es comun videda como paleosibirica:

La linguas txuctxi-camtxatcan, a veses nomida luoravetlan, inclui txuctxi e sua relatas prosima, coriac, coriac, e cerec. Itelman, ance nomida camtxadal, es ance relatada plu distante. Txuctxi, coriac, e alutor es parlada en Ocrug Autonom de Txucotca, e la Crai de Camtxatca par comunias de miles de persones. Cerek es resente estinguida, e itelmen es parlada par min ca 100 persones vea a la costa ueste de la penisola Camtxatca.

Nivhi es parlada en la basin basa de la rio Amur e en la dui norde de isola Sahalin. Lo ave un leteratur moderne.

La linguas iucagir es parlada en du varias nonintercomprendable - uadul e odul - en Saha (Iakutia). Otra linguas, incluinte huvantsi, parlada plu interna e plu este, es aora estinguida. Alga linguistes vide iucagir como relatada a la linguas uralica.

Cet es parlada en la basin sentral de la rio Ienisei en Crai de Crasnoiarsc par no plu ca 200 persones. Lo es la resta final de un familia peti, la linguas ieniseian. La lingua diuc es resente estinguida.
Plotino

**Plotino** ia es un filosofiste de lingua elinica en Anticia. En sua filosofia on ave tre prinsipes: la Un, la Inteleto e la Spirito. Sua mestre Amonio Saca e el ia parteni a la tradision platonica. Istoristes de la sentenio 19 ia inventa la terma neoplatonisme e ia aplica lo a el e sua filosofia cual ia es influente en Anticia tarda. Plu de la informa biografial sur Plotino veni de la prefasa de Porfirio a sua edita de la Eneadas de Plotino. Sua scrives metafisica ia inspira sentenios de misticistes e metafisicistes pagan, iudi, cristian, gnostica e muslim.

## Bibliografia
* Émile Bréhier, *Plotin: Ennéades* (with French translation), Collection Budé, 1924–1938.
* Paul Henry and Hans-Rudolf Schwyzer (eds.), *Editio maior* (3 volumes), Paris, Desclée de Brouwer, 1951–1973.
* Paul Henry and Hans-Rudolf Schwyzer (eds.), *Editio minor*, Oxford, Oxford Classical Text, 1964–1982.
Euripide

**Euripide** ia es un scrivor de trajedias de Atina clasica. Con Escilo e Sofocle, el es un de la tre scrivores de trajedias elinica antica de ci un numero sinifiosa de teatrales ia survive. Alga eruditas antica ia atribui 95 teatrales a el ma, seguente la Suda (un ensiclopedia bizantian), el ia scrive no plu ca 92. De estas, 18 o 19 ia survive plu o min completa (on ave un debate sur la autor de Reso, xef par causa de stilo) e on ave ance fratos de plu de otra teatrales. On ave plu obras de Euripide ca de Escilo e Sofocle combinada, partal car sua popularia ia crese cuando la de la otras ia diminui. El ia deveni, en la eda eliniste, un funda de la educa leteratural, con Homero, Demostene, e Menandro.
Templo de Hercule Vinsor

La **templo de Hercule Vinsor** ('Hercule la vinsor') es un templo roman en Piazza Bocca della Verità, en la area de la Forum Boarium prosima la rio Tiber en Roma.
Academia de Atina

La **Academia de Atina** (elinica antica Ἀκαδημία) ia es instituida par Platon en s 387 aec en Atina. Aristotele ia studia ala per dudes anios ante fundi sua propre scola, la Liseo. La Academia ia persiste tra la periodo eliniste como un scola setica, asta fini pos la mori de Filo de Larisa en 83 aec. La Academia Platonica ia es destruida probable par Sula en 86 aec. Multe sentenios a pos, en 410 ec, un Academia "reviveda", cual no ia ave continua institual con la scola de Platon, ia es instituida como sentro de la neoplatonisme e misticisme, persistente asta 529 aec cuando lo ia es cluida par Iustiniano 1. Otra scolas en Constantinopoli, Antiocia e Alexandria, cual ia es la sentros de la impero e Iustiniano, ia continua.
Evenci (lingua)

**Evenci** (nomida "tungus" en la pasada; ance nomida "solon") es la membro la plu grande de la grupo norde de la linguas tungusica, un grupo cual inclui ance even, negidal, e orocen. Lo es parlada par la popla evenci en Rusia e Xina.

En alga areas la influes de la linguas iacut e buriat es spesial forte. La influe de rusce es jeneral enorme: en 1979, 75.2% de la evencis ia parla rusce, e la persento ia crese a 92.7% en 2002. Enfantes evenci ia es forsada aprende rusce a la scolas abitada soviet, e ia reveni a sua casas con un capas povre per parla sua lingua nativa. La lingua evenci varia multe entre sua dialetos, cual es divideda entre tre grupos grande: la dialetos norde, sude, e este. Estas es plu divideda entre dialetos minor. Un sistem de scrive ia es creada per la evencis en la Uni Soviet en 1931, prima usante la alfabeta latina, e en 1937, la alfabeta cirilica. En Xina, evenci es scriveda en la alfabeta mongol, como un esperimenta. La lingua es jeneral considerada como perilida.

Evenci es multe aglutinante, usante sufisas, no flexes. Cada morfem es clar reconosable e porta sola un peso de sinifia. Pronomes distingui entre singular e plural, e inclui formas incluinte e escluinte de "nos". Evenci ave un sistem de casos grande, con 13 casos (an si on ave alga varias entre la dialetos), e es un lingua con un sistem nominativa-acusativa. Lo difere entre posese alienable e nonalienable (pd per ojetos cual es o no es separable de la sujeto).
Mandju (lingua)

**Mandju** (mandju: , *manju gisun*) es un lingua estrema perilida de la familia de linguas tungusica parlada en Mandju. Lo ia es la lingua nativa de la popla mandju e un de la linguas ofisial de la dinastia Qing (1636–1911) de Xina. La plu de mandjus parla aora xines (putong) Seguente data de la Nasiones Unida, on ave des parlores nativa de mandju estra un tota de cuasi 10 milion mandjus etnical. An tal, multe mandjus ia comensa aprende la lingua resente. Aora, alga miles pote parla mandju como un lingua du en scola prima o clases sin custa per adultes en salas de clase o enlinia.

La lingua mandju ave un valua alta istorial per istoristes de Xina, spesial per la dinastia Qing. Los furni informa cual no es disponable en xines e, cuando varias mandju e xines de un testo esiste, los furni controlas per comprende la xines. 

Como la plu de linguas de Sibir, mandju es un lingua aglutinante con armonia limitada de vocales. Lo es demostrada ce lo es derivada xef de la lingua Juxen, an si on ave multe parolas emprestada de mongol e xines. Lo es scriveda vertical en la alfabeta mongol, cual es derivada de la alfabeta uigur e sogdian, e ultima de la alfabeta arami. An si mandju no ave la tipo de seso gramatica cual multe linguas indoeuropean ave, alga parolas ave sua seso distinguida par vocales diferente, per esemplo *ama* (padre) e *eme* (madre).
Empire State

La **Empire State Building** (engles per "la construida de la stato imperial") es un rascasielo en Manhattan, Nova York. Desiniada par Shreve, Lamb, & Harmon en la stilo de Arte Deco, lo ia es completada en 1931. La construida es 380 m alta a la teto, e 443 m alta incluinte la antena. Sua nom es derivada de la nometa per Nova York ("la stato imperial"). Asta 2017, la construida ia es la rascasielo sinco en altia en la SUA, e numero 28 en la mundo. Lo es ance la strutur sin otra suporta ses en altia en la Americas.
Monticello

**Monticello** ia es la cultiveria xef de Thomas Jefferson, presidente tre de la SUA, ci ia comensa desinia e construi Monticello a 26 anios pos erita tera de sua padre Locada prosima estra Charlottesville, Virginia, en la rejion Piedmont, la cultiveria ia es orijinal 5000 acres (20 km2). Jefferson ia usa sclavos per cultiva estendente de tabaco e cultivas miscada, e ia cambia de cultiva de tabaco a trigo como un responde a la cambia de mercatos. Car Monticello ia es multe sinifiante istorial e arcitetal, la propria ia es declarada un *[[National Historic Landmark]]* ("un monumento istorial nasional"). En 1987, la Universia de Virginia, ance desiniada par Jefferson, ia es declarada, con Monticello, un Loca de Erita Mundal par UNESCO. La moneta dudesim (un "nickel" en engles, per la metal) ia mostra un imaje de Monticello a sua dorsa, con un imaje de Jefferson a la fronte.
Versailles

La **Palasio de Versailles** (en franses: *Château de Versailles*, pronunsiada "Xató de Versái") ia es la abita xef de la renes de Frans de Louis 14 en 1682 asta la comensa de la Revolui Franses en 1789. Lo es locada en la Departe de Yvelines de la rejion Île-de-France, sirca 20 km sude-ueste de la sentro de Paris.

La palasio es aora un Monumento Istorial Franses e un Loca de Erita Mundal de UNESCO. Lo es notable spesial per la Galeria de Mirores, la teatre Opera joalin, e la apartes roial. Per abituas roial plu intima, on ave la Grande Trianon e la Petit Trianon locada en la parce e un "vileta" peti spesial creada per Marie Antoinette. La Jardines de Versailles enorme, creada par André le Nôtre ave fontes, canales, e areas jeometrial de flores e arbores. La palasio ia es nudida de sua mobilas pos la Revolui Franses, ma multe pesos ia es redonada e multe salas ia es restorada.
Taj Mahal

La **Taj Mahal** ("la corona de la palasio") es un mausoleo de marmar blanca ivorin a la riva sude de la rio Yamuna en la site Agra en India. Lo ia es encargada en 1632 par la imperor mugal, xa Jahan (renante de 1628 a 1658), per casi la tomba de sua sposa favorida, Mumtaz Mahal. La tomba es la peso sentral de un compleso de 17 hectare, cual inclui un mascita e casa per visitores, e es situada en jardines formal, encluida a tre lados par un mur merlonida.

La Taj Mahal ia es declarada un Loca de Erita Mundal (UNESCO) en 1983 como "la joala de arte muslim en India e un de la obras mestral universal amirada de la erita de la mundo". Lo es videda par multe como la esemplo la plu bon de arciteta mugal e un simbol de la istorial rica de India. Lo atrae 7 a 8 milion visitores cada anio.
La Organiza de Educa, Siensa, e Cultur de la NU

La **Organiza de Educa, Siensa, e Cultur de la NU** (engles: *The United Nations Educational, Scientific and Cultural Organization*; franses: *Organisation des Nations unies pour l'éducation, la science et la culture*), refereda comun como *UNESCO*, es un ajenteria spesialida de la Nasiones Unida (NU), locada en Paris. Sua intende declarada es per contribui a pas e securia par promove colabora internasional par reformis educal, siensal, e cultural per crese respeta universal per justia, lege, e diretos umana con la libria fundal proclamada en la constitui de la Nasiones Unida.

UNESCO ave 195 statos-membros e des membros asosiada. Projetas suportada par UNESCO inclui alfabetisme, programas per promove educa tecnical, e per instrui enseniores, programas siensal internasional, promove de medias autonom e libria de primi, projetos de istoria rejional e cultural, la promove de diversia cultural, tradui de leteratur mundal, acordas per coopera internasion per secur la erita mundal cultural e natural (Locas de Erita Mundal).
Tacito

**Publio Cornelio Tacito** ia es un senator e istoriste de la Impero Roman. La partes survivente de sua obras xef, la *[[Arcivos anial (Tacito)|Arcivos anial]]* e la *[[Istorias (Tacito)|Istorias]]*, esamina la renas de la imperores Tiberio, Claudio, Neron e aceles ci ia governa en la Anio de la Cuatro Imperores (69 aec). Esta du obras nara la istoria de la Impero Roman de la mori de Augusto en 14 ec asta la Gera iudi-roman un, en 70 ec. On ave bucos sustantial en la testos survivente, incluinte un en la *Arcivos anial* de cuatro libros.

La otra scrivedas de Tacito discute retorica (en forma de dialogo, vide *[[Dialogus de oratoribus]]*), Germania (en *De origine et situ Germanorum*), e la vive de sua padre par sposi, Agricola, la jeneral encargada de la plu parte de la concista roman de Britan, xef consentrante en sua campania en Britania (*De vita et moribus Iulii Agricolae*)

Tacito es considerada un de la istoristes roman plu importante. El ia vive en lo ce oji on nomi la eda arjento de la leteratur latina, e es conoseda per la cortia de sua prosa latina, como ance per sua comprende penetrante en la psicolojia de la politica de potia.
Alfabeta suri

La **alfabeta suri** es un sistem de scrive usada xef per scrive la lingua suri de la sentenio prima ec. Lo es un de la abjades semitica desendeda de la alfabeta arami tra la alfabeta palmira, e lo comparti similes con la alfabetas fenisia, ivri, arabi, e [[alfabeta mongol|mongol. Lo es scriveda de destra a sinistra en linias orizonal. Lo es un scrive corente en cual la plu (ma no tota) leteras es liada en un parola. Parolas es separada par spasios. Tota 22 leteras es consonantes, an si on ave marcas diacritica elejable per indica vocales e otra cualias. En ajunta, la leteras pote es usada per numeros en un sistem simil a la numeros ivri e elinica.

Nota ce alga leteras ave varias per cuando los es la letera final de un parola. Estas es la formas clasica (ʾEsṭrangēlā); on ave ance un varia de suri este (Maḏnḥāyā) e un varia de suri ueste (Serṭā) ave alga diferes de formas.
Alfabeta palmira

La **alfabeta palmira** ia es un alfabeta antica usada per scrive un dialeto de arami en la site Palmira (oji: Tadmur, en la deserto de Suri sentral). La alfabeta ia es derivada de varias corente de la alfabeta arami, ma un forma noncorente ia es usada per monumentos. Lo ia es usada entre 100 aec e 300 ec. La enscrive la plu vea es de 44 aec. La enscrive final survivente es de 274 ce, du anios pos cuando Palmira ia es sacada par Imperor Aurelian de Roma, cual marca la fini de la Impero Palmira. La usa de la lingua e scrive de Palmira ia declina, recambiada par elinica e latina.
Augustino de Hipon

**San Augustino de Hipon** ia es un teolojiste e filosofiste cristian temprana de Africa roman de ci la scrivedas ia influe la developa de cristianisme e filosofia ueste. El ia es bispo de Hipon en Africa norde e ia es videda como un de la Padres de la Eglesa plu importante en cristianisme ueste par sua scrivedas. sua obras plu importante es *La site de Dio*, *Sur la crede cristian* e *Confesas*.

## Lias esterna
* Wikimedia Commons – fotos de stradas e canales
Ieroglifos

**Ieroglifos egiptian** ia es la sistem de scrive formal usada en egipte antica. Lo ia combina elementos glifal, silabal, e alfabetal, con sirca un mil sinias unica. Ieroglifos corente ia es usada per leteratur relijiosa sur papiro e lenio. La scrives egiptian plu tarde - ieratica e demotica - ia developa de scrive ieroglifal; meroitica (la silabario de la Rena Kux de Egipte sude) ia es un deriva tarde de demotica.

La usa de scrive ieroglifal ia orijina de sistemes de simboles de la eda de bronze temprana, sirca la sentenio 32 aec, com la frase prima desifrable scriveda en la lingua egiptian de la dinastia du (sentenio 28 aec). La ieroglifos ia developa a un sistem matur usada per enscrives a monumentos en la lingua clasica de la periodo de la Rena Media. En esta periodo, la sistem ia usa sirca 900 sinias unica. La usa de esta sistem ia continua en la Rena Nova e la periodo tarde, e a la periodos persian e ptolemean. Surviventes tarde de usa de ieroglifos ia es trovada tan tarde como la periodo roman, estendente a la sentenio cuatro ec.

Con la clui final de la templos pagan en la sentenio sinco, sabia de scrive ieroglifal ia es perdeda. An si algas ia atenta, la scrive ia resta nondesifrida en la Eda Medieval e la periodo temprana moderne. La desifri de scrive ieroglifal ta es atenida en la desenio de 1820 par Jean-François Champollion, con la aida esensal de la Petra Rosetta.
Alfabeta gupta

La **alfabeta gupta** ia es usada per scrive sanscrito e es asosiada con la Impero Gupta de India cual ia es un periodo de ricia material e developas grande de relijio e siensa. La Scrive ia es desendeda de la alfabeta brami e ia es la asendente de la alfabeta devangari, bangal, e gurmuci per la lingua punjabi e la alfabeta tibetan.
Alfabeta bangla

La **alfabeta bangla** (bangla: বাংলা বর্ণমালা, bangla bôrnômala) o scrive bangla (bangla:বাংলা লিপি, bangla lipi), es un sistem de scrive per la lingua bangla e, con la alfabeta asames, es la sistem de scrive usada sinco en la mundo. La scrive es usada per otra linguas de la area como maitili, meitei, e manipuri, e ia es usada istorial per scrive sanscrito en Bangla.
Alfabeta canada

La **alfabeta canada** (cual no debe es confusada la con la nasion de America Norde) es un abugida de la familia de scrives desendeda de la alfabeta brami, usada xef per scrive la lingua [canada (lingua)|canada]], un de la linguas dravidian de India sude, spesial en la stato de Carnataca. La scrive es usada comun per scrive testos sanscrito en Carnataca. Alga linguas minor, como tulu, concani, codava, sanceti, e beari, usa alfabetas fundida sur la scrive canada. La alfabetas canada e [telugu ave un alta grado de intercomprende. Otra scrives simil es la [alfabeta sinhala e la scrive mon vea de Mianmar.
Alfabeta caxmiri

La **alfabeta caxmiri** es nomida la scrive xarada, nomida per Xarada, un otra nom de Saraswati, la diva de aprende. Lo es un abugida de la familia de scrives desendeda de la alfabeta brami. Developada ante la sentenio tre, lo ia es usada per scrive sanscrito e caxmiri. La alfabeta gurmuci ia es developada de Xarada. Orijinal, la usa de la scrive ia es plu estendeda, ma la usa de lo ia deveni plu tarde restrinjeda a Caxmir, e aora es sola usada par la comunia de indus de Caxmir per rituales relijiosa.

Oji, caxmiris usa xef o la alfabeta devanagari o la alfabeta persian.
Arcivos anial (Tacito)

La **Arcivos anial** (latina *Annales*) par la istoriste e senator roman Tacito es un istoria de la Impero Roman de la rena de Tiberio asta la de Neron, de la anio 14 a 68. La Arcivos anial es un fonte importante per comprende oji la istoria de la Impero Roman en la sentenio 1 ec. Lo es la obra final de Tacito, e la istoristes moderna considera lo sua scriveda plu bon.
Salmoreho

**Salmoreho** es un pure composada de tomate e pan, orijinante en Cordoba (Andalusia, Espania sude). Lo es fada con tomates, pan, olio, alio. Normal, la tomates es despelida e pureda con la otra ingredientes.
Guacamole

**Guacamole** es un plato de avocado maxada con oniones, tomates e txilis axida, e spises. Lo ia deveni un parte de la cosini internasional e esuan como spise e ingrediente de saladas.
Eda apostolal

La **eda apostolal** de la istoria de cristianisme es videda tradisional como de la periodo de la Dudes Apostoles, de la periodo de la Comision Grande de la Apostoles par Jesus reviveda en Ieruxalim sirca 33 aec asta la mori de la apostol ultima, Joan la Apostol en Anatolia s 100.
Alfabeta odia

La **alfabeta odia** (odia:  ଓଡ଼ିଆ ଲେଖନୀ ଶୈଳୀ) es un scrive brahmi usada per scrive la lingua odia, parlada par la popla de Odisha, un de la 29 statos de India, locada en India este.

La scrive ia es developada de la alfabeta calinga. La formas curvada de la leteras es la resulta de la pratica de scrive sur folias de la palma, cual ave la tende per lasera cuando multe linias reta es scriveda. La alfabeta tai ave similes notable con la alfabeta odia. Esta fato furni indicas sur la mercatores calinga ci ia viaja a paises de Asia sude-este e ia rena ala, lasante trasas de la scrive odia en la scrive tai, en ajunta a sua efetos cultural.

A la destra es la consonantes (en la colona prima) e la vocales (en la linia prima) e la modo de combina los en la resta de la tables.
Alfabeta calinga

La alfabeta calinga es un de la multe desendentes de la alfabeta pali antica, usada en cual es aora la rejiones moderne de Andra Pradex norde e Odixa. La alfabeta ia es xef usada per scrive linguas dravidian de la stato antica de Calinga. Lo es multe simil a la alfabeta pali e la alfabeta cadamba. Ante la sentenio 12, esta scrive ia deveni la alfabeta odia.
Logografia

Un **logografia** es un sistem de scrive multe antica, probable la sistem prima. Ma esta sistem es usada an oji en Xina, cual inclui la cuantia de popla la plu grande en la mundo. En lingua scriveda, un logogram es un sinia scriveda cual represente un parola o un espresa. Esta metodo nesesa alga injenia, car an si cosas e animales simple es fasil desiniada, un lingua debe ance conteni multe sinias per ideas astrata, inclui paroletas gramatical. Incluida como usante logografia es la scrive xines (e la canji usada en japanes), ieroglifos, la scrive maia, e la scrive cuneforma. Ma no sistem de scrive es sola logogrames. On debe ave tro multe sinias unica si cada sinia indica sola un parola unica. Per esta razona, la logografias combina la usa de logogrames con sinias cual indica un pronunsia. En alfabetas, silabarios (abjades) e alfabetas consonantal (abugidas), la sinias scriveda (nomida fonogrames) represental sonas (fonemes) e no parolas. Nota ce un la plu de linguas, fonogrames no coresponde esata con la fonemes. Engles es un bon esample de un lingua cual usa un alfabeta ma cual ave un sistem de spele multe noncoerente. Ma la usa de logogrames, an con la ajunta de fonogrames, es multe difisil: lo nesesa la memori de sentos o an miles de simboles.
Alfabeta meroitica

La **alfabeta meroitica** refere a du scrives "alfasilabarial" developeda per scrive la lingua mereoitica a la comensa de la periodo meroitica (la sentenio tre aec) de la rena de Cux e durante asta sirca la sentenio sinco ec. La du varias es nomida meroitica corente, derivada de la scrive egiptian demotica, e meroitica ieroglifal, derivada de la ieroglifes egiptian. La forma corente es la plu comun atestada, incluinte sirca 90% de tota enscrives. Ante la usa de la alfabeta meroitica, los usa ieroglifos egiptian.

La scrive inclui:
* la consonantes y, w, b, p, m, n, r, l, ch (/x/), kh (/ɣ/), s, k, q, t, d (tota con vocal "a" incluida, si no otra vocal segue); 
* la vocales a- (sola comensante), e (xva), o,  i; 
* la sinias silabal spesial ne, se, te, to.
Alfabetas completa

Un **alfabeta completa** es un sistem de scrive en cual la sinias unica per consonantes e vocales, cual represente la fonemes de parolas parlada,an si en multe casos la representes no es esata. La prima alfabeta completa, con consonantes e vocales, es la alfabeta elinica. Otras inclui la alfabeta etrusca, alfabeta latina, alfabeta cirilica, alfabeta haieren, alfabeta cartuli, alfabeta goto, la runas, e la hangul de Corea, e otras. Asi es un lista de alfabetas completa:
*Alfabeta Fonetical Internasional
*Adlam –  Fula
*Alfabeta albanian (de la Caucasos –  Udi (lingua))
*Avestan –  Avestan.
*Basa vah  –  Basa
*Beria  –  Beria
*Bopomofo - Xines
*Borama –  Somali
*Cadare –  Somali
*Carian – Carian
*Cartuli - Cartuli e otra linguas cartuli
*Cirilica –  Belarusce, Rusce, Ucrainsce, Balgarsce, Macedonsce, Serbsce, Cazac, Cirgiz, Tadjici, Mongol.
*Alfabeta coorgi–cox –  Kodava
*Copta –  Egyptian
*Elbasan –  Albanian
*Elinica –  Elinica
*Etrusca –  Etrusca
*Fraser –  Lisu
*Glagolitica –  Slavonica vea de eglesa
*Goto –  Gotho
*Haieren –  Haieren (Armenian)
*Hangul –  Corean
*Italica vea –  La linguas italica antica
*Latina –  latina; Linguas de Europa ueste, linguas turcica, linguas de Africa sude, linguas american orijinal, linguas de la isolas de Asia sude-este, la linguas australian orijinal, e la linguas de la isolas de la Pasifica.
*Magiar vea –  Magiar vea
*Mandaia –  Mandaia dialeto de Arami
*Mandju –  Mandju
*Mongol –  Mongol
*Neo-yifinag –  Tamazigt
*N'Ko –  Manding, Bambara, Diula
*Ogam –  Linguas celta antica
*Osmania –  Somali
*Permica vea –  Comi
*Runas –  Linguas germanica antica
*Santali –  Santali
*Alfabeta de Shaw – Un scrive fonetica per engles
*Tai lue –  Lue
*Turcica vea –  Linguas turcica vea
*Uajaja  –  Uajaja (Osage)
*Uigur –  Uigur
*Vithkuqi –  Albanian

Stenografias:
*Stenografia ecletica
*Stenografia Gregg
*Stenografia Gabelsberger
*Stenografia Pittman
Alfabeta granta

La **alfabeta granta** es un scrive indian cual es usada vasta entre la sentenios ses e 20 par parlores de tamil e malaialam en India sude, spesial en Tamil Nadu e Cerala, per scrive sanscrito e la lingua clasica manipravalam, e es ancora en usa restrinjeda en scolar tradisional vedica. Lo es un scrive derivada de brami, par media de la scrive tamil-brami. La scrive malaialam, tigalari, e sinhala es desendentes direta de la granta. La popularia cresente de devanagari per sanscrito e la presa political creada par la Tanittamil Iyakkam per sua recambia total par scrive tamil moderne ia condui a sua nonusa e abandona en Tamil Nadu en la sentenio 20 temprana, estra per leteratur indu relijiosa. La alfabeta granta ancora es usada en Tamil Nadu, an si en un state reduida.
Alfabeta gudjurati

La **alfabeta gudjurati** (ગુજરાતી લિપિ Gujǎrātī Lipi) es un abiguda, como tota sistemes derivada de Brami, e es usada per scrive la linguas gudjarati e cutxi. Lo es un varia de la scrive devanagari, sin la linia orizonal cual core tradisional supra la leteras, e par un cuantia de cambias a alga leteras. La numeros difere ance de la formas devanagari.

### Vocales

Vocales (*svara*), en sua ordina tradisional, es istorial grupida en clases "corta" (*hrasca*) e "longa" (dirgha), seguente la silabas "lejera" (*laghu*) e "pesosa" (*guru*) los crea en poesia tradisional.

ર *r*, જ *j* e હ *h* forma la formas noncoerente de રૂ *rū*, જી *jī* e હૃ *hṛ*.

### Consonantes

Consonantes (*vyañjana*) es grupida seguente la scema tradisional, fundida en sanscrito, de oserva la usa e loca de la lingua en sua pronunsia. En ordina, esta categorias es velal, palatal, retroflex, dental, labial, sonorante, e fricante.
Alfabeta sindi

La **alfabeta sindi**, acc la alfabeta kudabadi, ia es inventada en 1550 ce, e ia es usada a lado con otra scrives par la comunia indu asta la eda colonial, cuando la usa de sola la scrive arabi per intendes oficial ia es permeteda par lege. La scrive ia continua es usada en un grado plu poca par la comunia de mercantores asta la autonomia de Pacistan en 1947.
Istorias (Tacito)

**Istorias** (latina *Historiae*) es un arcivo istorial roman scriveda par Tacito. Scriveda sirca 100-110, lo nara la Anio de la Cuatro Imperores pos la cade de Neron, e ance la periodo entre la asende la dinastia Flavian (69-96) su Vespasiano e la mori de Domitiano.

Juntada, la *Istorias* e la *Arcivos anial* ave 30 libros. San Jeronimo ia refere a esta libros, e un dui de los ia survive. An si la eruditas desacorda sur como on debe asinia la libros a cada obra, 14 es tradisional asiniada a *Istorias* e 16 a la *Arcivos anial*. Plinio la Joven, la ami de Tacito, ia refere a "tua istorias" cuando el ia scrive a Tacito sur la obra plu temprana.

Cuando Tacito ia completi sua *Istorias*, lo ia trata la istoria roman de 69 ec, a pos la mori de Neron, asta 96 ec, la fini de la rena de Domitiano. La *Arcivos anial* nara la sinco desenios ante Neron, de 14 ec, la rena de Tiberio asta 68 ec, cuando Neron ia mori.
Jamon serano

**Jamon serano** (espaniol *jamón serrano* [xaˈmon seˈrano]) es un tipo de jamon espaniol secida. Lo es jeneral servida en pesos plata e, a veses, en forma de dados.
Alfabeta mianmar

La **alfabeta mianmar** (ance nomida la alfabeta burman) es un abugida usada per scrive la lingua mianmar. Lo es un desendente de la scrive brami, tra la alfabeta cadamba o palava de India sude, e plu resente un adapta de la scrives mon vea o piu. La alfabeta es ance usada per la linguas relijiosa pali e sanscrito. En desenios resent, otra alfabetas relatada, como xan e mon moderne, ia es restruturida seguente la norma de la alfabeta mianmar, cual es aora dominante.

La alfabeta usa multe diacritos. Un consonante sin un diacrito ave la vocal [a], comun reduida a [ə] cuando un otra silaba segue en la mesma parola. Alga diacritos cambia esta vocal a un otra vocal (mianmar ave oto vocales e cuatro diftongos). La alfabeta ave ance diacritos per indica nasalia, tonos, e otra detalios.  Mianmar es scriveda de sinistra a destra e neses no spasios entre parolas, an si scrive moderne tipal inclui spasios entre cada proposa per boni lejabilia.

La atesta plu temprana de la alfabeta es de 1035 ec, ma un molda fabricada en la sentenio 18 de un enscrive en petra sujeste 984 ec. Caligrafia mianmar ia segue orijinal un forma cuadro, ma la forma corente ia deveni plu comun de la sentenio 17 cuando scrives popular ia condui a la usa de folias de la palma e paper pliada nomida parabaics. Un stilo ta talia esta folias cuando on scrive linias reta. La alfabeta ia es multe alterada per conveni la fonolojia evoluinte de la lingua mianmar.
Alfabeta sinhales

La **alfabeta sinhala** ((sinhala: සිංහල අක්ෂර මාලාව) es un alfabeta usada par la popla sinhala en Srilanca e otra locas per scrive la lingua sinhala e la linguas relijiosa pali e sanscrito. Lo es desendeda de la scrive brami e prosima relatada a granta e cadamba.

Lo es scriveda de sinistra a destra, e es un abugida en cual cada consonante ave un vocal inerente (/a/), cual pote es cambiada par usa sinias per otra vocales. La plu de leteras sinhala es risa car linias reta es multe difisil cuando on scrive sur folias palma.

Leteratur scriveda en la scrive sinhala ia aveni en la sentenio nova ec. La scrivores budiste de Srilanca ia usa lo per testos relijiosa scriveda en pali.  Oji, la alfabeta es usada par sirca 16 milion persones per scrive sinhala en jornales, testas ofisial, libros de scola, grafiti, etc.

Sistemes de scrive
Alfabeta tamil

La **alfabeta tamil** (tamil: தமிழ் அரிச்சுவடி) es un scrive abugida usada par parlores de la lingua tamil en India, Srilanca, Malaisia, e Singapor, e per scrive testos relijiosa. Lo es ance usada per scrive linguas minor como sauraxtra, badaga, irula, e pania.

La scrive ave 12 vocales ((உயிரெழுத்து; uyireḻuttu; "leteras de spirito"), 18 consonantes (மெய்யெழுத்து; meyyeḻuttu; "leteras de corpo"), e un sinia spesial, la acu (ஃ), cual es usada per introdui leteras per sonas stranjer. Esta leteras es usada per crea 247 combinas (உயிர்மெய்யெழுத்து; uyirmeyyeḻuttu; "leteras de spirito e corpo", pd "leteras vivente) de un consonante e un vocal, un consonante muda, o un vocal solitar.
Alfabeta telugu

La **alfabeta telugu** (తెలుగు లిపి) es un abugida desendeda de la alfabeta brami, usada per scrive la lingua telugu, un de la linguas dravidian parlada e la statos de India sude Andra Pradex e Telangala e state visina. Lo es simil a la alfabeta canada.

## Consonantes

## Vocales
Alfabeta gurmuci

La **alfabeta gurmuci** (ਗੁਰਮੁਖੀ "de la boca de la guru") es un scrive sic developada par la guru sic du, Guru Angad (1504–1552). Lo es usada par sices como un de du alfabetas per scrive la lingua pandjabi; la otra es la scrive perso-arabi (xahmuhi - شاہ مکھی, leteral "de la boca de la re)‬ usada par panjabis muslim. La scriveda xef de sicisme, Guru Granth Sahib, es scriveda en gurmuci, en dialetos variosa.

Gurmuci moderne ave 38 consonantes, des sinietas per vocales, du sinietas per nasali, e un cual dupli la sona de cualce consonante.

Sistemes de scrive
Abugida

Un **abugida** es un sistem de scrive con cual segues de consonante-vocal es scriveda como un unia. Cada unia es fundida sur un letera consonantal e un sinieta per indica vocales. Esta contrasta con un alfabeta completa cual ave leteras unica per la vocales, e con un abjad cual no ave indicas per la vocales. Abigudas contrasta ance con silabarios, cual no separa consonantes e sua vocales en cualce modo. Abugidas inclui la familia derivada de la alfabeta brami, la alfabeta itiopian, e la alfabeta de canadianes orijinal.

La orijin de la parola "abugida" es la nom en itiopian per sua abugida, adotada de la cuatro leteras prima de acel scrive: a-bu-gi-da.
Stenografia

**Stenografia** es un modo de scrive cortida cual crese la rapidia de scrive. Multe varias esiste: alga varias usa simboles o cortis per parolas e espresas comun; otras usa glifos desiniada per scrive rapida cual pote es ajuntada con lunlotra en un modo lisa.

La indica la plu vea de un sistem de stenografia es de la Partenon en Elas antica, sur un peso de marmor de la sentenio cuatro aec. En Roma antica, Marcus Tullius Tiro (103 - 4 aec), un sclavo e plu tarde un om libre e atendor de Cicero, ia developa la notas tironian per scrive la parlas de sua mestre. En Xina imperial, secretores ia usa un forma de sinias xines multe cortida e corente per rejistra la prosedes de corte e confesas de criminores.

Un interese en stenografia o "scrive corta" ia developa a la fini de la sentenio 16 en England. En 1588, Timothy Bright ia introdui sua libro *Characterie; An Arte of Shorte, Swifte and Secrete Writing by Character* ("sinia: un arte de scrive corte, rapida, e secreta par sinias"). En 1626, Thoma Shelton ia introdui "Scrive corte", cual ia deveni popular e es bon conoseda car lo ia es usada par Samuel Pepys per sua jornal personal e multe de sua scrivedas ofisial. Lo ia es ance usada par Isaac Newton en alga de sua jornales.

Stenografia pitman, prima introduida en 1837 par un instruor de engles, Isaac Pitman, e bonida multe vesa a pos. La sistem ia es usada tra la mundo de parlores de engles, e ia es ajustada per multe otra linguas, incluinte latina e japanes. La sistem es fundida sur fonemes en loca de spele tradisional. En la SUA e alga otra partes de la mundo, lo ia es recambiada par stenografia gregg, cual ia es instroduida en 1888 par John Robert Gregg. Esta sistem, como lo de Pitman, es fonemica, ma ave la vantaje de usa sola linias "magra", en loca de usante varias de la spesia de linias per indica fonemes diferente, como en la sistem de Pitman.

Plu resente, alga desiniores, como Ronald Kingsley Read ("Quikscript"), ia crea formas de scrive cual, an si no stenografias completa, ave leteras, metodos corente per rapidi la scrive de los, e cortis de parolas comun.
Unicode

**Unicode** es un norma de la industria de computa per la codigi, represente, e maneja de testo espresada en la plu de la sistemes de scrive de la mundo. La norma es mantenida par la *Unicode Consortium* ("asosia per unicode"), e a juno 2018, la varia la plu resente (Unicode 11.0) conteni un colie de 137,439 sinias covrente 146 sistemes de scrive moderne e istorial, e alga colies de sinias e emojis. La colie es sincronida con ISO/IEC 10646, identica a unicode.

La norma de unicode es composada de un grupo de mapas per refere vidal, un metodo de codigi, e un grupo de codigas normida de leteras e sinias, un grupo de arcivos de data, e un cuantia de cosas relatada (pe la cualias de sinias, regulas per normi, decomposa, cola, desinia, e ordina de mostra bidirijal per mostra coreta de testos conteninte scrives comensante a destra e a sinistra.)

La susede de unicode a uni grupos de sinias ia condui a sua usa vasta e dominante en la internasionali e locali de programas de computa. La normas ia es utili en multe tecnolojias resente, incluinte sistemes de opera moderne, XML, Java, otra linguas de computa, e la strutur de .NET.

Unicode pote es utilida par codigos diferente per sinias. La model de unicode defini UTF-8, UTF-16, UTF-32, e alga otra codigos. UTF-8 es usada par plu ca 91% de locas ueb. Lo usa un bait per la 128 puntos de codiga prima, e asta sinco baites per otra sinias. La 128 puntos prima es la sinias de ASCII, donce cualce testo en ASCII es ance un testo en UTF-8.

Per plu, vade a la paje prima de la asosia de unicode
Scrive maia

**Scrive maia**, acc glifos maia, ia es la sistem de scrive de la sivilia maia de Mesoamerica e es la sola sistem de scrive de la area cual ia es decodigida. Espertas acorda ce la popla maia ia developa la sola sistem de scrive completa en Mesoamerica. La enscrives la plu vea trovada orijina en la sentenio tre aec, trovada en San Bartolo, Guatemala. La scrive ia es usada continual tra tota Mesoamerica asta la concista espaniol de la maia en la sentenios 16 e 17.

Scrive maia ia usa logogrames, completida con un grupo de glifos silabal. La esplorores european, cuando los vide prima la scrive maia, nomida lo "ieroglifos" per la similia, an si los no es relatada. La linguas maia moderne es scriveda con la alfabeta latina.

La scrive maia es composada de un colie de glifos detaliosa cual ia es laborosa pintada sur ceramicas, mures, manuscritos de paper fabricada de cortex, siselida en lenio e petra, e moldida en stuco. La glifos siselida e moldida ia es pintada, ma la pinta no ia survive comun. En 2008, la sona de sirca 80% de scrive maia ia pote es lejable, e la sinifia de sirca 60% ia pote es comprendeda con grados variante de sertia, ma sufisinte per dona un idea completa de sua strutur.

Testos maia ia es scriveda tipal en blocos ordinada en colonas de du blocos larga, con cada bloco represente un formula nomin o verbin. La blocos en la colonas ia es lejeda de sinistra a destra, alta a basa, e repeteda asta no colonas resta. En un bloco, glifos ia es ordinada alta a basa, sinistra a destra. 

La scrive ia es un sistem logografial con alga elementos silabal o gramatical. Glifos o simboles pote represente o un morfem o un silaba, e la mesma glifo pote es usada per ambos. Glifos usada como silabogrames ia es orijinal logogrames per parolas de un silaba, tipal los cual fini con un vocal o un consonante "debil" como /j/, /w/, /h/, o /ʔ/. Per esemplo, la logogram per "pina de pex" (cual ave du formas: un pina o un pex con pinas grande) ia es lejeda como *kah* e ultima ia es usada per la silaba *ka*. La glifos fonemal ia represente silabas simple de consonante-vocal (CV) o sola vocal (V). Ma la fonotatica per maia ia es alga plu complicada ca esta: La plu de parolas maia ia fini con consonantes, e alga ave segues de du consonantes, como en la parola *xolte' * (/ʃolteʔ/, setro), cual es CVCCVC. Cuando esta consonantes ia es sonantes (l, m, n) o larinjales (j, h, ') los ia es a veses iniorada ("suspeleda"). Plu comun, la consonantes ia es scriveda, cual sinifia ce un vocal estra ia es ance scriveda. Esta ia es tipal un repete ("eco") de la vocal de la silaba a ante. Per esemplo, la parola *kah* ia es suspeleda como *ka* o scriveda completa como *ka-ha*.
Quikscript

**Quikscript** (pd "scrive rapida") ia es un forma de scrive cuasi stenografial desiniada par Ronald Kingsley Read. Read ia es la inventor de la alfabeta de Shaw en un contesto de desinia organizada par George Bernhard Shaw, la autor engles. Per esamina la efetosia de la alfabeta orijinal, Read ia proba sua usa par alga 500 usores de multe locas ci parla dialetos variosa de engles. Pos analise la resultas, Read ia deside revisa la alfabeta per inclui alga cambias per boni la alfabeta per fasilia e rapidia. El nomi la alfabeta revisada "Quikscript". En 1966, el publica un libro de instruis per la usa de la alfabeta, cual inclui multe plu modos de lia leteras e un colie de cortis de parolas multe comun.
José Antonio Primo de Rivera

**José Antonio Primo de Rivera y Sáenz de Heredia, 1 Duxe de Primo de Rivera, 3a Marci de Estella**, GE (24 april 1903 – 20 novembre 1936), a multe veses refereda como **José Antonio**, ia es un avocato, nobil, politiciste, e creor de la Falanje Espaniol ("Falange Española"), a pos refereda como *Falange Española de las JONS*. El es  la fio un de la autocrata militar Miguel Primo de Rivera.

Entre la Gera Interna Espaniol, el ia es acusada de conspira e rebela militar contra la governa de la Republica Du de Espania, e ia es condenada a mori e esecutada entre la mensas prima de la gera. La imaje de José Antonio ia es adorada entre la gera par la Partito Nasionaliste (Espania) e, pos la institui de Espania franciste, el ia es videda como un martir e ia deveni un util de propaganda franciste, en un "culto de personalia".
Silabario

Un **silabario** es un colie de sinias scriveda cual representa la silabas cual composa parolas. La sinia es nomida un "silabogram", tipal representa un sona consonantal segueda par un sona vocal, pd un silaba CV o V, e en alga linguas CVC, CV on tono, e C (tipal nasales a la fini de un silaba).

Linguas cual usa silabarios inclui japanes, tsalaga (de un popla de americanes orijinal), vai  (de Africa ueste), yi (de Asia sude-este), ndiuca (un creol engles de Suriname), tuhua (la alfabeta nuxi, de Xina sude-este), e elinica micenean ("linial B") e posible "linial A" de creta, nondesifrida.

La lingua japanes moderne usa du silabarios (hiragana e catacana) cual ia es developada sirca 700 ec. Car japanes usa xef la forma CV, un silabario es multe conveninte per scrive la lingua. La sinias xines, cuneforma, e la scrive maian es multe silabal, an si fundida sur logogrames. Per esta razona, an si comun nomida logografias, los es ance refereda como "logosilabal".
Abjad

Un **abjad** es un sistem de scrive en cual cada sinia o glifo representa un consonante, e lasa la lejor eleje la vocal coreta. Alga abjades "nonpur" ave alga representas per vocales, tipal con diacritos o sinias spesial, ma no a la grado cual abigudas o alfabetas usa la un o la otra. La nom "abjad" es creada de la pronunsias de la leteras prima de la alfabeta arabi, en la ordina arabi, ivri, fenesian, etc ("alef, beta, gama, delta", per usa la nomes elinica).

Abjades difere de alfabetas car consonantes es representada, ma no (normal) la vocales, e de la abigudas car la diacritos per vocales no es normal usada. Ma tipal sinietas esiste per vocales, como la "nicud" per ivri e la "haracat" per arabi, per aida la interprete de scrivedas santa o en la educa de enfantes.

La abjades conveni bon per la strutur morfolojial de la linguas semitica per cual lo ia es developada. Parolas en esta linguas es formida de un radis cual es tipal composada de tre consonantes. La vocales es usada en parla per indica formas de infleta o derivada. Per esemplo, la radis arabi per "mata" es h-B-Ḥ (ذ ب ح), de cual on pote deriva "el ia mata" - dhabaḥa (ذَبَحَ), "tu (mas singular) ia mata" - ddhabaḥta (ذَبَحْتَ),  "el mata" - yudhabbiḥu (يُذَبِّحُ), e "mataderia" - madhbaḥ (مَذْبَح). En la plu de casos, la asentia de vocales resulta en un forma de la radis clar e lejores capas pote divina la sinifia esata de contesto, en un modo simil a alga stenografias.

Abjades inclui estas:

*Alfabeta arabi (o, plu esata, perso-arabi) – arabi, azeri, panjabi, balutxi, caxmiri, paxto, persian,  sindi,  urdu, e la linguas de otra poplas de Asia este, sude, e sentral, e de Africa norde
*Alfabeta arami
*Alfabeta fenisia – fenisian e otra linguas relatada
*Alfabeta ivri – ivri, iides, e otra linguas parlada par iudis
*Alfabeta iaui – arabi, malaiu
*Alfabeta maniste
*Alfabeta nabatea
*Alfabeta orijinal (o plu esata, protosinaica, protocananes)
*Alfabeta palavi
*Alfabeta saba (o arabi sude) – saba e otra linguas relatada de Arabia sude
*Alfabeta sogdian
*Alfabeta samari (o ivri vea) – arami, arabi, e ivri
*Alfabeta suri – linguas neo-arami
*Alfabeta tifinag – tuareg
*Alfabeta ugaritica – ugaritica, hurita